આવા સમયે એક હવાલદાર અંગ્રેજ સરકારની નોકરીમાંથી નિવૃત્ત થયો. વહેવાર-તહેવારમાં પગાર અને છોકરા-છોકરીઓના પ્રંસંગો પાર પાડવામાં બધી બચત પૂરી થઈ ગયેલી. ઉંમરના કારણે નિવૃત્ત તો થવું પડ્યું પણ ઘરે બેસી રહેવું પોસાય તેમ નહોતું. તેણે વિચાર્યું કે કોઈ રાજ-રજવાડામાં બે હાથ જોડીને વિનંતી કરું અને ક્યાંક દરવાનની નોકરી મળે તો કામનું કામ અને આરામ નો આરામ. આમ વિચારીને તે ઘરેથી ખીચડી ખાવા દાળ-ચોખા અને હવાલદારની બે જૂની વર્દી એક પોટલીમાં બાંધી નીકળી પડ્યો.